Narodna skupština
20151005

Dva pitanja. Prvo - koji deo, koji član jedinstvenih metodoloških pravila je prekršen time što se dodaje stav 2. na član15? Težina javno izgovorene reči je veoma ozbiljna. Prema tome, ako kažete da se krše jedinstvena metodološka pravila, onda vas molim da mi citirate gde se krše i čime? Koju povredu jedinstvenih metodoloških pravila je načinio poslanik tako što je podneo amandman? Kazali ste da ne prihvatate amandman zbog toga što su prekršena jedinstvena metodološka pravila. Ja sam bila u ovoj Skupštini kad su pripremana, kad su donošena i kad je doneta Rezolucija o zakonodavnoj aktivnosti, koja je između ostalog glasana u plenumu i obavezuje Vladu da donosi podzakonske akte zajedno sa predlogom zakona. Razumem svaku vladu, i koju podržavam i koju ne, ali ne razumem kako možete da kažete da narodni poslanik krši jedinstvena metodološka pravila koja se odnose u celini na onog ko zakon priprema i podnosi u Skupštini. Da li mu amandman nije u skladu u celini sa jedinstvenim metodološkim pravilima? Onda ne može da bude ovde.